Misdaadgolf spoel oor SA: Cele se kop geëisMinister Bheki Cele (Foto: Fikile Marakalla/GCIS) Die polisie se jongste misdaadstatistieke wys dat ŉ misdaadgolf oor die land spoel en dat Bheki Cele, minister van polisie, toenemend besig is om die stryd teen misdaad te verloor. “Misdaad is buite beheer,” het dr. Pieter Groenewald, VF Plus-leier, gesê in reaksie op die statistieke wat wys dat elke kategorie misdaad skerp toegeneem het teenoor die ooreenstemmende tydperk verlede jaar. Altesaam 7 004 mense is tussen Julie en September in Suid-Afrika vermoor, van wie 1 304 vroue en kinders was. Moorde in Suid-Afrika het die afgelope drie jaar in dié tydperk toegeneem van 5 107 (Julie tot September 2020), 6 163 (2021) en nou 7 004. Alhoewel al die kategorieë misdaad skerp gestyg het, was die grootste toename in roof (25%), roof met verswarende omstandighede (22%), gepoogde seksuele misdrywe (34%) en motorkapings (23,6%). “Onder Cele se leierskap van die polisie word meer mense as ooit tevore vermoor, verkrag en aangerand terwyl president Cyril Ramaphosa vanuit Londen toekyk en aanhou om minister Cele sy volle steun te gee,” het Andrew Whitfield, DA-woordvoerder oor polisie, gesê. “Dit is tyd dat die president sy teekoppie neersit, die paleis verlaat en terugkeer na sy mense wat in ’n permanente toestand van vrees leef in ’n land wat soos ’n oorlogsone lyk. Die DA het weer aan die president geskryf en ’n beroep op hom gedoen om die politiek opsy te sit en Cele eens en vir altyd as minister van polisie af te dank.” Minister Bheki Cele (Foto: Fikile Marakalla/GCIS) Die burgerregteorganisasie AfriForum meen die skokkende toename in misdaad in Suid-Afrika is ’n duidelike bewys dat die SAPD onder leiding van Cele misluk het om sy mandaat af te dwing en dit tyd is om die SAPD se magte af te wentel. “Die SAPD is veels te lank deur swak politieke leierskap, korrupsie, ’n gebrek aan opleiding en ’n gebrek aan aanspreeklikheid lamgelê,” sê Jacques Broodryk, AfriForum se woordvoerder vir gemeenskapsveiligheid. “Cele is duidelik nie geskik vir sy pos nie. Hy prioritiseer partypolitiek bo die doeltreffende funksionering van die SAPD. Die minister het ook al herhaaldelik gewys dat hy nie die omvang van sy rol verstaan nie deur by die SAPD se operasionele aspekte in te meng. “Ongelukkig sal om net ontslae te raak van Cele nie die probleem in hierdie stadium oplos nie. Ons het reeds te ver op hierdie pad afgedwaal. Dit is nou tyd om die SAPD se magte af te wentel sodat hierdie kriminele gemors opgeruim kan word.” ActionSA meen indien Cele enige ordentlikheid gehad het, sal hy self bedank. “Ons het ’n kwasi-polisieminister wat meer tyd spandeer om na die media te vry op hoëprofiel-misdaadtonele ten bate van sy persoonlike status as wat hy die nodige politieke leierskap verskaf om die SAPD te hervorm en die gety teen misdaad te keer,” het Herman Mashaba, president van ActionSA, gesê.